En 22-årig kvindelig motorcyklist blev kørt med ambulanceeskorte til sygehuset efter et alvorligt færdselsuheld syd for Saltum. De pårørende er underrettet.

En 22-årig kvinde er alvorligt kvæstet efter en trafikulykke i krydset ved Pælevej og Søkærvej mellem Saltum og Pandrup. Ulykken skete kørt før klokken 11.30 fredag, da motorcyklisten ville overhale en forankørende bil. I samme øjeblik som motorcyklisten trak ud til at overhale, begyndte bilen at svinge til venstre, og det medførte, at motorcyklisten kørte ind i siden af bilen. - Kvinden var i live, da vi ankom, men hun var hårdt tilskadekommen, siger Poul Fastergaard, der er vagtchef ved Nordjyllands Politi. Den 22-årige motorcyklist blev kørt med ambulanceeskorte til sygehuset i Aalborg. Kvindens pårørende er underrettet. En bilinspektør har været på stedet for at undersøge omstændighederne omkring ulykken.